b'\n_START_ARTICLE_\nIb Eugen Jersing\n_START_PARAGRAPH_\nIb Eugen Jersing (23. juni 1917 i Aarhus \xe2\x80\x93 18. juli 2003) var en dansk officer og modstandsmand._NEWLINE_Han var s\xc3\xb8n af postmester Emil Martin Jersing (d\xc3\xb8d 1968) og hustru Hj\xc3\xb8rdis f\xc3\xb8dt Larsen (d\xc3\xb8d 1971), tog realeksamen fra Sct. Petri Realskole og gennemgik H\xc3\xa6rens Officersskole 1940-42. Han blev premierl\xc3\xb8jtnant 1942, var ansat ved 6. regiment i Odense 1942, deltog i modstandsbev\xc3\xa6gelsen indtil 29. august 1943, var flygtning i Sverige september samme \xc3\xa5r og var i Den Danske Brigade 1944-45._NEWLINE_Efter krigen blev Jersing adjudant og kompagnichef ved 5. bataljon i Odense 1946, l\xc3\xa6rer p\xc3\xa5 Skydeskolen for H\xc3\xa5ndv\xc3\xa5ben og tjenstg\xc3\xb8rende ved generalinspekt\xc3\xb8ren for fodfolket 1947-48, p\xc3\xa5 generalstabskursus 1949 og British General Staff College 1950, ansat i Generalstaben 1951, fra 1953 som chef for h\xc3\xa6rstabens mobiliseringssektion, kompagnichef ved Sj\xc3\xa6llandske Livregiment 1955, blev oberstl\xc3\xb8jtnant 1956, Supreme Headquarters Allied Powers Europe 1956-59, bataljonschef ved Slesvigske Fodregiment 1960-61, chef for operationssektionen i Headquarters Allied Forces Baltic Approaches 1962-64, stabschef ved Jyske Division 1965-70, blev oberst 1970, var chef for 2. sj\xc3\xa6llandske brigade 1970-74 og for Sj\xc3\xa6llandske Livregiment fra 1974._NEWLINE_Han var Ridder af 1. grad af Dannebrogordenen og bar H\xc3\xa6derstegnet for god tjeneste ved H\xc3\xa6ren, var pr\xc3\xa6sident for Lions Club i Aabenraa 1966 og stiftende f\xc3\xb8rstemester i Knud Lavard Gildet i Aabenraa._NEWLINE_Jersing blev gift 9. oktober 1942 med Karen Bendixen (1. marts 1920 i Aarhus - ), datter af cand.jur. Christian Frederik Henry Bendixen (d\xc3\xb8d 1964) og hustru Johanne Kristine f\xc3\xb8dt Nielsen.'